REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 112-1725/23-1

12. oktobar 2023. godine

B e o g r a d

Na osnovu člana 27k stav 9, u vezi stava 3. istog člana Zakona o budžetskom sistemu (''Službeni glasnik RS'', br.) i člana 65. stav 3. Poslovnika Narodne skupštine („Službeni glasnik RS“, broj 20/12 – Prečišćeni tekst), Odbor za administrativno-budžetska i mandatno-imunitetska pitanja je, na 32. sednici održanoj 12. oktobra 2023. godine, razmatrio zahtev Agencije za energetiku Republike Srbije (21 Broj: 112-1725/23 od 12. septembra 2023. godine) i doneo

O D L U K U

o davanju saglasnosti Agenciji za energetiku Republike Srbije za zasnivanje radnog odnosa sa novim licima

1. Daje se saglasnost Agenciji za energetiku Republike Srbije za zasnivanje radnog odnosa na neodređeno vreme sa četiri nova lica i to:

- diplomirani pravnik - pripravnik;

- diplomirani pravnik;

- diplomirani ekonomista;

- diplomirani inženjer.

2. Davanje saglasnosti za zasnivanje radnog odnosa za lica iz tačke 1. ove odluke, uslovljeno je postojanjem odgovarajućih finansijskih sredstava za isplatu plata sa pripadajućim porezima i doprinosima, u skladu sa Finansijskim planom Agencije za energetiku za 2023. godinu i Odlukom o rebalansu Finansijskog plana Agencije za energetiku za 2023. godinu, na koje je Narodna skupština dala saglasnost („Službeni glasnik RS“, broj 142/22 i 35/23).

3. Ovu odluku dostaviti Agenciji za energetiku Republike Srbije na dalje postupanje.

4. Ova odluka stupa na snagu danom donošenja.

PREDSEDNIK ODBORA

Milenko Jovanov

O b r a z l o ž e nj e

Agencija za energetiku Republike Srbije je 12. septembra 2023. godine, podnela Odboru za administrativno-budžetska i mandatno-imunitetska pitanja zahtev za dobijanje saglasnosti za zasnivanje radnog odnosa na neodređeno vreme sa diplomiranim pravnikom, u svojstvu pripravnika i diplomiranim pravnikom, diplomiranim ekonomistom i diplomiranim inženjerom, sa iskustvom.

U zahtevu je navedeno da je potreba za zapošljavanjem novih lica nastala iz razloga što je u toku 2022. i 2023. godine došlo do sporazumnog raskida radnog odnosa sa dva iszvršioca, jednog diplomiranog pravnika – pripravnika i jednog diplomiranog pravnika sa iskustvom, da je jedan diplomirani ekonomista sa iskustvom penzionisan, pa je neophodno da se za obavljanje njihovih poslova obezbede novi izvršioci, kao i da povećan obima poslova iziskuje da se u radni odnos na neodređeno vreme primi i jedan diplomirani inženjer sa iskustvom.

Odredbom člana 27 k. stav 9. Zakona o budžetskom sistemu („Službeni glasnik RS“, broj 149/20) propisano je da se o zasnivanju radnog odnosa na neodređeno vreme i radnog odnosa na određeno vreme u svojstvu pripravnika iznad procenta iz navedenog stava 1. ovog člana u službama Narodne skupštine, Zaštitnika građana, Poverenika za zaštitu ravnopravnosti, Državne revizorske institucije, Poverenika za informacije od javnog značaja i zaštitu podataka o ličnosti, Agencije za sprečavanje korupcije, Komisije za kontrolu državne pomoći, Republičke komisije za zaštitu prava u postupcima javnih nabavki, Komisije za zaštitu konkurencije, Komisije za hartije od vrednosti, Fiskalnog saveta, Regulatornog tela za elektronske medije i Agencije za energetiku Republike Srbije, kao i o tome da ukupan broj zaposlenih, odnosno radno angažovanih iz stava 4. navedenog člana kod tih korisnika bude veći od procenta, odnosno broja iz st. 4. i 6. odlučuje odbor Narodne skupštine nadležan za administrativno-budžetska pitanja.

Stavom 3. predmetnog člana je predviđeno da se zapošljavanja iz stava 1. i 2. predmetnog člana, može realizovati ukoliko korisnik javnih sredstava ima obezbeđena sredstva za plate, odnosno zarade, sa pripadajućim porezom i doprinosima za nezaposlene, kao i pod uslovima u skladu sa procedurama predviđenim posebnim propisima.

Odbor je, ceneći podneti zahtev, na osnovu ovlašćenja iz člana 27 k. stav 9, u vezi sa stavom 3. istog člana Zakona o budžetskom sistemu, dao traženu saglasnost Agenciji za energetiku Republike Srbije za zasnivanje radnog odnosa na neodređeno vreme, sa četvoro novih lica, prema strukturi iz zahteva, s tim da je zapošljavanje uslovljeno postojanjem odgovarajućih finansijskih sredstava za isplatu plata, sa pripadajućim porezima i doprinosima u skladu sa Finansijskim planom Agencije za energetiku za 2023. godinu i Odlukom o rebalansu Finansijskog plana Agencije za energetiku za 2023. godinu, na koje je Narodna skupština dala saglasnost („Službeni glasnik RS“, broj 142/22 i 35/23).